input: РЕШЕНИЕ ЗА ИЗПЪЛНЕНИЕ НА КОМИСИЯТА
  от 30 октомври 2012 година
  за даване на право на държавите членки да удължат срока на временните разрешения, издадени за новите активни вещества аметоктрадин (първоначалното заявление за това вещество е подадено под код на разработката BAS 650 F) и динатриев фосфонат
  (нотифицирано под номер C(2012) 7581)
  (текст от значение за ЕИП)
  (2012/677/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 1, четвърта алинея от нея,
  като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (2), и по-специално член 80, параграф 1, буква а) от него,
  като има предвид, че:
  (1)
  В съответствие с член 80, параграф 1, буква а) от Регламент (ЕО) № 1107/2009 Директива 91/414/ЕИО продължава да се прилага по отношение на активните вещества, за които е прието решение в съответствие с член 6, параграф 3 от Директива 91/414/ЕИО преди 14 юни 2011 г.
  (2)
  В съответствие с член 6, параграф 2 от Директива 91/414/ЕИО през месец септември 2008 г. Нидерландия получи заявление от BASF SE за включване на активното вещество аметоктрадин (първоначалното заявление за това вещество е подадено под код на разработката BAS 650 F) в приложение I към Директива 91/414/ЕИО. С Решение 2009/535/ЕО на Комисията (3) бе потвърдено, че досието е пълно и може да се приеме, че принципно отговаря на предвидените в приложения II и III към същата директива изисквания по отношение на данните и информацията.
  (3)
  В съответствие с член 6, параграф 2 от Директива 91/414/ЕИО през месец май 2008 г. Франция получи заявление от ISK Biosciences Europe SA за включване на активното вещество динатриев фосфонат в приложение I към Директива 91/414/ЕИО. С Решение 2008/953/ЕО на Комисията (4) бе потвърдено, че досието е пълно и може да се приеме, че принципно отговаря на предвидените в приложения II и III към същата директива изисквания по отношение на данните и информацията.
  (4)
  Потвърждението за пълнотата на досието беше необходимо, за да се пристъпи към подробното му проучване и да се даде възможност на държавите членки да предоставят временни разрешения за срок до три години за продуктите за растителна защита, съдържащи посочените активни вещества, като същевременно се спазят условията, определени в член 8, параграф 1 от Директива 91/414/ЕИО, и по-специално условията, свързани с подробната оценка на активните вещества и на продуктите за растителна защита с оглед на изискванията, определени в същата директива.
  (5)
  Въздействието на тези активни вещества върху здравето на човека и върху околната среда бе оценено в съответствие с разпоредбите на член 6, параграфи 2 и 4 от Директива 91/414/ЕИО по отношение на предложените от заявителите употреби. Докладващите държави членки предоставиха на Комисията проектите на докладите за оценка съответно на 15 септември 2009 г. (за аметоктрадин) и на 27 август 2009 г. (за динатриев фосфонат).
  (6)
  След представянето на проектите на докладите за оценка от докладващите държави членки бе сметнато за необходимо от заявителите да се изиска допълнителна информация, а докладващите държави членки да проучат тази информация и да предоставят оценката си. Затова понастоящем все още тече проучването на досиетата и няма да е възможно изготвянето на оценката да приключи в сроковете, предвидени в Директива 91/414/ЕИО.
  (7)
  Тъй като до този момент в хода на оценката не са установени причини за непосредствени опасения, на държавите членки следва да се даде възможност да удължат срока на временните разрешения, издадени за продуктите за растителна защита, съдържащи посочените активни вещества, за срок от 24 месеца в съответствие с разпоредбите на член 8 от Директива 91/414/ЕИО, за да може да продължи проучването на досиетата. Очаква се оценката и процесът на вземане на решение относно евентуалното одобрение на аметоктрадин и динатриев фосфонат в съответствие с член 13, параграф 2 от Регламент (ЕО) № 1107/2009 да бъдат завършени в срок до 24 месеца.
  (8)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  Държавите членки могат да удължат срока на временните разрешения, издадени за продуктите за растителна защита, съдържащи аметоктрадин или динатриев фосфонат, за период, изтичащ най-късно на 31 октомври 2014 г.
  Член 2
  Срокът на действие на настоящото решение изтича на 31 октомври 2014 г.
  Член 3
  Адресати на настоящото решение са държавите членки.
  Съставено в Брюксел на 30 октомври 2012 година.